TORIAD Y DYDD. 


Yn britho mantell t'wyllwch du 
Mae gwawr goleuni mwyn,— 

Hyfrydwch ddydd o'r moroedd draw 
Olwynion haul sy'n dwyn : 

Bu e'n ymweled ar ei daith 
A pharthau pella'r byd ; 

Mor ffyddlon y dychwela 'nol 
Yn gywir yn ei bryd: 

O'i flaen y daw cenadon dwys, 
Eu rhif na ddatgan iaith, 

Yn llu pelydrawg, yn cryfhau 
Bob ennyd ar eu taith. 


Y ceiliog ar ei uchel glwyd 
Sydd wedi rhoddi'r gân, 

Yn rhybudd in' fod dydd yn d'od 
Ar gerbyd goleu glân: 

Ni welem gynneu ddim o'r coed,— 
Mi wela'r dail yn awr: 

Yr wybren yn y dwyrain draw 
Sy'n siriol iawn ei gwawr: 

Fry o'r simneiau wele'r mwg 
Yn codi'n arwydd cu 

Fod dydd yn nesu, gan gyffroi 
Bywiogrwydd ym mhob tŷ. 


Yn brathu trwy y perthi tew 
Mae'r carwr tua thref, 

Yn ol hir aros gyda Gwen, 
Lle'n ddifyr iawn bu ef. 

Mae'r adar bach ym mrigau'r coed 
Yn fywiog iawn bob un,— 

Ac mi a welaf ym mhob man 
Holl anian ar ddihun : 

Fel yn y bedd dros dro bu'r byd 
Yn ddistaw ac yng nghlo, 

Heb swn ond swn y cornant gwyllt, 
Neu'r awel ar ei ffo. 

Ond wele etto hyfryd ddydd 
A'i lewyrch mwyn a llon, 

A phwy na ddyry lawen gân 
O dwym serchiadol fron ? 

O! groeso iti, heulwen hardd, 
A brysia uwch y lli', 

I euro pen y mynydd ban 
A'th hyfryd lewyrch di: 

Ni welaist ti dywyllwch cas 
Erioed ; ni wyddost chwaith 

Pa fath beth yw,—efe a red 
O'th flaen ar gyflym daith: 


A daw ar d' ol,—ond i dy ŵydd 
Ni feiddia ddyfod byth : 

Yng nghanol hwn trwy'r nos, O haul, 
Mae dyn yn gwneyd ei nyth. 

I'r golwg dacw'n dechreu d'od 
Glân lygad cawr y nef, 

A phelyderau disglaer hardd 
Yn wallt ei amrant ef: 

Mi feiddiaf edrych arno 'nawr 
Mae'i wedd yn dirion iawn: 

Pwy arno sylla imaes o law, 
Yng ngwres canolddydd llawn ? 


BODDLONRWYDD. 


FODDLONRWYDD, ble'n gwenu mae'th wyneb mwyn 
Gan weini tawelwch hyfrytaf i'r fron ? [llon, 
Nid oesi Bererin, yn nyffryn oer du 

Y gofid a'r galar, gyfeilles mor gu. 


Un ydwyt â moddion, ferch lwysgu, i'th law 
I godi'r drom galon, i ymlid pob braw: 

Gwna 'mwth it' yn annedd, a dysg imi'th lais, 
Mewn byd o orthrymder.a thrawsder a thrais. 
Dy fynwes di'n dawel bob amser a gaf, 
A'th wedd yn hyfrydlon fel hinon yr haf; 
Ac arnat mor ddinerth y gofid a gur 

A'r gwyntoedd ar greigiau a muriau y mŷr. 

Mi'th welais, Foddlonrwydd, yn llawen gân waith, 
Rhwng plantos yn chwareu, wrth fwthyn llwyd, llaith, 
Ac yno'n hir aros, yn fwyndlos lân ferch, 

Tra mawrion yn ofer ddeisyfu dy serch. 


Pan byddo gofidiau'n ymchwyddo'n y fron 

Yn donnau cynddeiriog, Boddlonrwydd, fun lon 
A ddofa'u llidiogrwydd, a'r galon oedd glaf 
Fydd lawn o bob gwynfyd, dwys hyfryd dês haf. 


Bydd imi'n garedig; â'th law dyner wen 

Oddi ar fy ngolygon tyn ymaith y llen, 

A gad imi weled pob peth fel y mae, 

Nid chwant lle mae digon, nid gwên lle mae gwae. 


Y palas godidog, uchelfrig, gwych draw 

Gaf wel'd yn llawn llwybrau y gofid a'r braw; 
Tra llu arno'n syllu mewn syndod di lyth, 

Yng nghronglwyd y fangre gwnaeth gofal ei nyth. 


Anneddau mawryddig a rhodres y byd, 
Boddlonrwydd a garaf yn well na chwi 'gyd:: 
Ar fer-daith ei fywyd, â'i oes megys hun, 
Ychydig, pe gwelai, sydd ddigon i ddyn. 


Foddlonrwydd, yn rhodio o ddeutu'm bwth i 
A'th fwyn chwaer, Amynedd, yn llaw-law â thi, 
Y'th welwyf yn fynych yn dawel dy bryd, 
Ac yna bydd hoenus a melus fy myd. 


Dysg imi iawn brisio teganau'r byd hwn, 

A chofio dan ddolur nad hir pery'r pwn,— 

A chwyd fy ngolygon at fryniau'r hoff wlad 

Lle mae im' wych urddas yn Nheyrnas fy Nhad. 


Dysg imi ystyried o ddyled i Dduw 

Faint sydd am fendithion heb rif o bob rhyw ; 
A byth i ymostwng yn dawel i'w law, 

Os am fy nhroseddau'n geryddol y daw. 


Os yma'r wy'n caffael yr enllib a'r gwawd, 

A chael imi'n elyn un dybiais yn frawd, 
Mae Duw imi'n gyfaill, ni chaf fyn'd ar goll: 
Mae'i fraich yn alluog, mae im' oll yn oll. 






































AMGYLCHIADAU'R NOS. 
M EsUR,—** Ar hyd y nos.” 


Dacw'n huan mawr yn machlud, —Ar ddechreu'r nos: 
Tua thref y troella'r cerbyd,— Ar ddechreu'r nos: 
Dacw wraig a phlant mwyneiddlon 
'N dysgwyl tad a phriod ffyddlon, 


Yntau'n d'od yn llon-ei galon,—Ar ddechreu'r nos. 


Cana'r adar yn y berllan,—Ar ddechreu'r nos ; 

O, mor hyfryd yw bod allan,—Ar ddechreu'r nos ; 
O, mor hoff yw cân yr BUS, 5 
Ac mae “ cwcw” 'r gog yn agos; 

Ond ni awn i'r gwestty diddos,——Ar ddechreu'r nos, 


Y mae'r gloewon ser yn t'wynu,—Ar hyd y nos; 
Blodau'r maes a llysiau'n tyfu, —Ar hyd y nos, 
Casgla'r defaid at eu gilydd 
I gael gorwedd ar y mynydd, 
Yn nhwrf rhediad yr afonydd, —Ar hyd y nos. 


Pan mae dyn yn huno'n dawel,—Ar hyd y nos: 
Nofia'r cwmwl 'flaen yr awel,—Ar hyd y Dos; 
Pan mae awen Sion yn segur, 
Teithia'r lleuad wen ei llwybyr 
Fel byd arian yn yr awyr,—Ar hyd y nos. 


Wedi imi fod yn cysgu,—Ar hyd y nos; 

'Rwy'n awr yn effro ac yn codi, —Ar ol y nos; 
Plygwyf 'nawr o flaen y Duwdod 
Mewn taer weddi i gydnabod 

Am gael huno yn ei gysgod,—Ar hyd y nos. 


Dyma'r wawrddydd yn ymledu,—Ar ol y nos; 
Dacw'r heulwen deg yn codi,—Ar ol y nos; 
'Nawr Ifores lân Morganwg 
Sydd yn d'od yn llon i'm golwg, 
Yn ei gwyneb nid oes gilwg, —Na dydd na nos. 


Ni welem ser anwylion—y ne' bell 
Oni bai'r nos dirion : 

Na mawr gariad rhad yr Ion, 

Heb alaeth ac helbulon.—Jslwyn. 





